MUITINĖS DEPARTAMENTO PRIE LIETUVOS RESPUBLIKOS

FINANSŲ MINISTERIJOS Generalinio DIREKTORIAUS

ĮSAKYMAS

DĖL MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS DIREKTORIAUS 2000 M. SPALIO 30 D. ĮSAKYMO Nr. 452 „DĖL MUITINĖS INFORMACINIŲ SISTEMŲ CENTRO STEIGIMO, NUOSTATŲ, STRUKTŪROS BEI ETATŲ SĄRAŠO PATVIRTINIMO“ PAKEITIMO

2010 m. birželio 8 d. Nr. 1B-377

Vilnius

Vadovaudamasis Lietuvos Respublikos biudžetinių įstaigų įstatymo pakeitimo įstatymu (Žin., 2010, Nr. 15-699):

1. Pakeičiu Muitinės informacinių sistemų centro nuostatus, patvirtintus Muitinės departamento prie Lietuvos Respublikos finansų ministerijos direktoriaus 2000 m. spalio 30 d. įsakymu Nr. 452 „Dėl Muitinės informacinių sistemų centro steigimo, nuostatų, struktūros bei etatų sąrašo patvirtinimo“ (Žin., 2000, Nr. 96-3061; 2004, Nr. 176-6530), ir išdėstau juos nauja pridedama redakcija.

2. Šio įsakymo 1 punktu pakeisti Muitinės informacinių sistemų centro nuostatai įsigalioja nuo jų įregistravimo Juridinių asmenų registre dienos.

Generalinis direktorius	Antanas Šipavičius

PATVIRTINTA

Muitinės departamento prie

Lietuvos Respublikos

finansų ministerijos direktoriaus

2000 m. spalio 30 d. įsakymu Nr. 452

(Muitinės departamento prie

Lietuvos Respublikos

finansų ministerijos generalinio direktoriaus

2010 m. birželio 8 d. įsakymo Nr. 1B-377 redakcija)

MUITINĖS INFORMACINIŲ SISTEMŲ CENTRO NUOSTATAI

I. BENDROSIOS NUOSTATOS

1. Muitinės informacinių sistemų centras (toliau – Centras) yra specialioji Lietuvos Respublikos muitinės (toliau – muitinė) įstaiga.

2. Centras yra biudžetinė įstaiga.

3. Centro savininkė yra valstybė.

4. Centro savininko teises ir pareigas įgyvendinanti institucija yra Muitinės departamentas prie Lietuvos Respublikos finansų ministerijos (toliau – Muitinės departamentas). Muitinės departamento kompetenciją įgyvendinant Centro savininko teises ir pareigas nustato Lietuvos Respublikos biudžetinių įstaigų įstatymas (Žin., 1995, Nr. 104-2322; 2010, Nr. 15-699), Lietuvos Respublikos muitinės įstatymas (Žin., 2004, Nr. 73-2517), Muitinės departamento nuostatai, patvirtinti Lietuvos Respublikos finansų ministro 1998 m. liepos 10 d. įsakymu Nr. 171 (Žin., 1998, Nr. 64-1861; 2004, Nr. 98-3652), kiti Lietuvos Respublikos teisės aktai.

5. Centras vykdo savo veiklą, vadovaudamasis Lietuvos Respublikos Konstitucija, Europos Sąjungos (toliau – ES) teisės aktais, Lietuvos Respublikos tarptautinėmis sutartimis, Lietuvos Respublikos biudžetinių įstaigų įstatymu, Tarnybos Lietuvos Respublikos muitinėje statutu (Žin., 2000, Nr. 94-2917; 2003, Nr. 64-2881), Lietuvos Respublikos muitinės įstatymu, Lietuvos Respublikos valstybės tarnybos įstatymu (Žin., 1999, Nr. 66-2130; 2002, Nr. 45-1708), Lietuvos Respublikos darbo kodeksu (Žin., 2002, Nr. 64-2569), Lietuvos Respublikos civiliniu kodeksu (Žin., 2000, Nr. 74-2262), kitais Lietuvos Respublikos įstatymais, Vyriausybės nutarimais, Muitinės departamento generalinio direktoriaus įsakymais ir kitais teisės aktais bei šiais nuostatais.

6. Centras yra viešasis juridinis asmuo, turintis savo sąskaitą Lietuvos Respublikoje registruotame banke, antspaudą su savo pavadinimu, naudojasi muitinės simbolika ir atributika.

7. Centro administracijos buveinė yra adresu: Vytenio g. 7, LT-03113 Vilnius, Lietuvos Respublika.

II. CENTRO TIKSLAS, UŽDAVINIAI IR FUNKCIJOS

8. Centro veiklos tikslas – plėtojant informacines ir elektroninių ryšių technologijas (toliau – IRT), užtikrinti efektyvų muitinės funkcijų vykdymą.

9. Svarbiausi Centro uždaviniai yra šie:

9.1. formuoti muitinės veiklos strateginius tikslus atitinkančią muitinės IRT strategiją, apimančią ir muitinės elektroninės informacijos saugą;

9.2. kurti nepopierinę muitinės ir verslo aplinką;

9.3. užtikrinti muitinės veiklos procesų elektroninėje erdvėje nepertraukiamumą ir tęstinumą;

9.4. koordinuoti muitinės valdomų elektroninių duomenų tvarkymą ir juos tvarkyti;

9.5. užtikrinti integruotos muitinės informacinės sistemos (toliau – integruota MIS) ir muitinei priskirtų registrų sąveikumą su kitomis informacinėmis sistemomis ir registrais.

10. Centras, įgyvendindamas jam pavestus uždavinius, atlieka šias funkcijas:

10.1. dalyvauja kuriant, rengiant ir įgyvendinant muitinės veiklos strategiją;

10.2. kuria ir rengia muitinės veiklos strateginius tikslus atitinkančią muitinės IRT strategiją, apimančią ir muitinės elektroninės informacijos saugą, organizuoja ir koordinuoja muitinės IRT strategijos įgyvendinimą;

10.3. teikia Muitinės departamentui siūlymus ir dalyvauja priimant sprendimus dėl integruotos MIS plėtros;

10.4. priima sprendimus dėl integruotos MIS architektūros ir infrastruktūros kūrimo, tobulinimo ir plėtros;

10.5. dalyvauja kuriant ir diegiant saugias, integruotas, sąveikias ir prieinamas elektronines muitinės sistemas: dalyvauja projektuojant, kuriant ir diegiant elektroninių muitinės sistemų Bendrijos komponentus, organizuoja, koordinuoja, projektuoja ir diegia elektroninių muitinės sistemų nacionalinius komponentus;

10.6. įgyvendina priemones, užtikrinančias muitinės veiklos procesų perkėlimą į elektroninę erdvę;

10.7. rengia ir įgyvendina viešųjų ir administracinių paslaugų teikimo elektroniniu būdu priemones, nustato šių paslaugų teikimo IRT priemonėmis techninius reikalavimus ir asmenų, pageidaujančių gauti šias paslaugas, prisijungimo prie jų teikimo aplinkos sąlygas;

10.8. užtikrina ekonominių operacijų vykdytojams būtinų muitinės procedūroms atlikti IRT priemonių pasiekiamumą ir nenutrūkstamą jų veikimą;

10.9. rengia valstybės kapitalo investicijų projektus, susijusius su IRT kūrimu, tobulinimu ir plėtra;

10.10. inicijuoja, rengia, koordinuoja, įgyvendina arba dalyvauja įgyvendinant projektus, susijusius su IRT kūrimu, tobulinimu ir plėtra;

10.11. metodiškai vadovauja muitinės įstaigoms įgyvendinant projektus, susijusius su IRT kūrimu, tobulinimu ir plėtra;

10.12. rengia muitinės įstaigose vykdomų viešųjų pirkimų, susijusių su IRT priemonėmis, technines specifikacijas;

10.13. užtikrina stabilų ir nenutrūkstamą integruotos MIS veikimą ir jos atliekamų funkcijų atitiktį integruotos MIS valdytojo nustatytiems veiklos ir teisės aktų reikalavimams;

10.14. išduoda leidimus dėl muitinės veiklos procesų tęstinumo užtikrinimo, sutrikus integruotos MIS posistemių veiklai;

10.15. organizuoja ir koordinuoja integruotos MIS posistemių priežiūros ir palaikymo procesą;

10.16. diegia, administruoja ir prižiūri integruotos MIS techninę ir programinę įrangą bei teikia metodinę pagalbą integruotos MIS naudotojams;

10.17. diegia, administruoja ir prižiūri muitinės kompiuterių tinklą ir jungtis (jungsenas), reikalingas užtikrinti sąveikumą tarp muitinės ir Lietuvos Respublikos, ES ir kitų užsienio valstybių institucijų ir įstaigų, organizacijų, verslo subjektų informacinių sistemų;

10.18. diegia, administruoja ir prižiūri integruotos MIS duomenų centro nenutrūkstamą veikimą užtikrinančias inžinerines sistemas;

10.19. teisės aktų nustatyta tvarka prižiūri ir tvarko muitinės kompetencijai priskirtus registrus;

10.20. įgyvendina teisės aktų nustatytas integruotos MIS ir muitinei priskirtų registrų organizacines, programines, technines ir kitas elektroninės informacijos saugos priemones;

10.21. administruoja integruotos MIS naudotojus;

10.22. organizuoja, koordinuoja ir kontroliuoja IRT priemonėmis teikiamų paslaugų incidentų ir problemų valdymo procesą;

10.23. bendradarbiauja su kitų ES valstybių narių muitinėmis ir Europos Komisijos Mokesčių ir muitų sąjungos generalinio direktorato centriniu paslaugų centru, sprendžiant problemas, susijusias su ES valstybėse narėse naudojamais elektroninių muitinės sistemų Bendrijos komponentais;

10.24. nustato ir kontroliuoja kompiuterių techninės ir programinės įrangos naudojimą muitinės įstaigose;

10.25. analizuoja muitinės kompiuterių techninės ir programinės įrangos poreikius ir teikia siūlymus dėl jų įsigijimo;

10.26. nustato ir kontroliuoja muitinės įstaigose, muitinės sandėliuose ir laikinojo prekių saugojimo sandėliuose (importo ir eksporto terminaluose) naudojamos kompiuterių techninės ir programinės įrangos atitiktį nustatytiems integruotos MIS, įskaitant elektroninės informacijos saugą, reikalavimams;

10.27. įvertina ir teikia siūlymus dėl naujų muitinės postų, muitinės sandėlių ir laikinojo prekių saugojimo sandėlių (importo ir eksporto terminalų) IRT infrastruktūros atitikties nustatytiems reikalavimams;

10.28. registruoja ekonominių operacijų vykdytojų muitinės veiklos tikslams reikalingų elektroninių duomenų formavimo programinę įrangą ir kontroliuoja jos atitiktį nustatytiems reikalavimams;

10.29. organizuoja ir vykdo elektroninių dokumentų tvarkymą kompiuterinėse duomenų bazėse ir elektroninių dokumentų saugykloje;

10.30. organizuoja, diegia ir prižiūri muitinės elektroninių dokumentų archyvą;

10.31. teisės aktų nustatyta tvarka teikia muitinės valdomus elektroninius duomenis, vykdo duomenų mainus su kitomis informacinėmis sistemomis ir registrais;

10.32. organizuoja ir kontroliuoja užsienio prekybos su ne ES valstybėmis statistinių duomenų apdorojimą ir teikimą;

10.33. tvarko ir prižiūri integruotos MIS klasifikatorius;

10.34. dalyvauja rengiant elektroninių duomenų kokybės užtikrinimo metodines ir organizacines, diegia technines priemones;

10.35. metodiškai vadovauja muitinės integruotos MIS duomenų tvarkymo ir duomenų kokybės užtikrinimo IRT priemonėmis klausimais;

10.36. diegia, administruoja ir prižiūri sąsajas, reikalingas užtikrinti integruotos MIS sąveiką su kitomis informacinėmis sistemomis ir registrais;

10.37. administruoja integruotos MIS sąsają su Europos Komisijos saugiu duomenų perdavimo tinklu;

10.38. pagal kompetenciją atstovauja muitinei Lietuvos Respublikos ir užsienio valstybių institucijose ir tarptautinėse organizacijose, dalyvauja derybose, rengiant tarptautines sutartis;

10.39. pagal kompetenciją dalyvauja ES institucijų sudaromų darbo grupių ir komitetų, kuriuose nagrinėjami muitinės kompetencijai priskirti klausimai, veikloje;

10.40. bendradarbiauja su užsienio valstybių institucijomis ir tarptautinėmis organizacijomis;

10.41. teisės aktų nustatyta tvarka atlieka lito arba euro ir užsienio valiutų santykių, naudojamų muitinėje, perskaičiavimą ir viešai skelbia;

10.42. atlieka kitas teisės aktų nustatytas funkcijas.

III. CENTRO TEISĖS

11. Centras, atlikdamas savo funkcijas, turi teisę:

11.1. gauti iš Muitinės departamento, muitinės įstaigų, kitų valstybės ir savivaldybių institucijų, taip pat įstaigų bei asmenų informaciją, išvadas ir dokumentus, reikalingus Centro uždaviniams ir funkcijoms atlikti;

11.2. pagal kompetenciją teikti siūlymus Muitinės departamentui dėl teisės aktų rengimo bei keitimo ir gauti iš jo informaciją bei išaiškinimus dėl teisės aktų taikymo;

11.3. pagal kompetenciją teisės aktų nustatyta tvarka sudaryti sutartis;

11.4. pagal kompetenciją duoti muitinės įstaigoms privalomus vykdyti nurodymus ir tikrinti jų veiklą;

11.5. siųsti pareigūnus ir darbuotojus, dirbančius pagal darbo sutartį (toliau – darbuotojai), stažuoti, tobulinti kvalifikaciją Lietuvos Respublikos ir užsienio įmonėse, įstaigose ir organizacijose;

11.6. Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka gauti paramą Centro uždaviniams ir funkcijoms įgyvendinti;

11.7. įsigyti naujausią literatūrą, mokomąją medžiagą, informaciją, susijusią su IRT, kompiuterių įrangos bandomuosius pavyzdžius (kopijas);

11.8. naudotis kitomis teisės aktų nustatytomis teisėmis.

IV. CENTRO DARBO ORGANIZAVIMAS

12. Centrą sudaro administracija ir struktūriniai padaliniai (skyriai ir teritoriniai skyriai).

13. Centrui vadovauja direktorius, kurį skiria į pareigas ir iš jų atleidžia Muitinės departamento generalinis direktorius Tarnybos Lietuvos Respublikos muitinėje statuto nustatyta tvarka.

14. Centro direktorius turi pavaduotojus, kuriuos skiria į pareigas ir iš jų atleidžia Muitinės departamento generalinis direktorius Tarnybos Lietuvos Respublikos muitinėje statuto nustatyta tvarka.

15. Nesant Centro direktoriaus, jo pareigas eina Muitinės departamento generalinio direktoriaus įsakymu paskirtas vienas iš Centro direktoriaus pavaduotojų.

16. Kitus Centro pareigūnus ir darbuotojus skiria į pareigas ir iš jų atleidžia Centro direktorius įstatymų nustatyta tvarka.

17. Centro pareigūnų tarnybos santykius reglamentuoja Tarnybos Lietuvos Respublikos muitinėje statutas ir Lietuvos Respublikos valstybės tarnybos įstatymas.

18. Centro darbuotojų darbo santykius reglamentuoja Lietuvos Respublikos darbo kodeksas.

19. Centro direktorius:

19.1. vykdo Lietuvos Respublikos biudžetinių įstaigų įstatymo jam nustatytas pareigas;

19.2. leidžia įsakymus ir kitus įsakymais patvirtintus teisės aktus, organizuoja ir kontroliuoja jų vykdymą;

19.3. tvirtina Centro pareigybių sąrašą, neviršydamas Muitinės departamento nustatyto pareigybių skaičiaus ir darbo užmokesčiui nustatytų asignavimų;

19.4. tvirtina Centro vidaus tvarkos taisykles, skyrių nuostatus ir pareigūnų bei darbuotojų (išskyrus savo ir pavaduotojų) pareigybių aprašymus;

19.5. teikia tvirtinti Muitinės departamento generaliniam direktoriui Centro nuostatus ir struktūrą;

19.6. rengia, pasirašo Centro programų sąmatą neviršydamas Muitinės departamento nustatytų asignavimų ir teikia ją tvirtinti Muitinės departamento generaliniam direktoriui;

19.7. pagal kompetenciją atstovauja Centrui Lietuvos Respublikos valstybės ir savivaldybių institucijose, užsienio valstybių institucijose, tarptautinėse organizacijose arba suteikia atitinkamus įgaliojimus kitiems Centro pareigūnams;

19.8. sudaro sandorius arba įgalioja tai atlikti savo pavaduotojus arba kitus muitinės pareigūnus;

19.9. nustato kuruojamos veiklos sritis Centro direktoriaus pavaduotojams;

19.10. pagal kompetenciją skiria Centro pareigūnams ir darbuotojams tarnybines (drausmines) nuobaudas, skatina juos bei skiria pašalpas;

19.11. rūpinasi Centro pareigūnų ir darbuotojų kvalifikacijos tobulinimu;

19.12. užtikrina Centro pareigūnų ir darbuotojų saugą bei sveikatos apsaugą;

19.13. vykdo kitas savo pareigybės aprašymo ir kitų teisės aktų nustatytas pareigas.

20. Centro direktoriaus pavaduotojai organizuoja ir kontroliuoja jų kuruojamų struktūrinių padalinių darbą, atlieka kitas jiems pavestas funkcijas. Centro direktoriaus pavaduotojai yra tiesiogiai pavaldūs Centro direktoriui.

21. Centro struktūriniai padaliniai savo veikloje vadovaujasi Centro direktoriaus patvirtintais atitinkamo struktūrinio padalinio nuostatais, kuriuose nustatyti jo uždaviniai, funkcijos, vidaus struktūra, darbo organizavimas ir veiklos zona, jeigu veiklos teritorija yra apribota.

22. Atskiroms užduotims vykdyti, projektams valdyti bei veiklos sritims organizuoti, koordinuoti ir kontroliuoti Centro direktoriaus įsakymais gali būti sudaromi funkciniai padaliniai (komisijos, darbo grupės ir pan.). Pareigūnai ir darbuotojai, paskirti funkcinių padalinių nariais, šių padalinių veiklos klausimais yra pavaldūs funkcinio padalinio vadovui. Centro struktūrinių padalinių vadovai privalo sudaryti sąlygas jiems pavaldiems pareigūnams ir darbuotojams dalyvauti funkcinių padalinių veikloje.

V. CENTRO FINANSINĖ VEIKLA IR AUDITAS

23. Centrui skirtos biudžeto ir kitos gaunamos lėšos naudojamos įstatymų ir kitų teisės aktų nustatyta tvarka.

24. Centro direktorius yra atsakingas už:

24.1. buhalterinės apskaitos organizavimą, ataskaitų rinkinių pagal Lietuvos Respublikos viešojo sektoriaus atskaitomybės įstatymo (Žin., 2007, Nr. 77-3046) ir kitų teisės aktų reikalavimus rengimą bei pateikimą nustatytu laiku;

24.2. programų vykdymą, programų sąmatų sudarymą ir vykdymą neviršijant patvirtintų asignavimų sumų, paskirtų asignavimų efektyvų, atitinkantį programoje nustatytus tikslus ir rezultatyvų naudojimą;

24.3. apskaitos dokumentų išsaugojimą teisės aktų nustatyta tvarka.

25. Centro Finansų ir apskaitos skyriaus viršininkas yra atsakingas už buhalterinių įrašų bei finansinės ir biudžeto vykdymo atskaitomybės teisingumą.

26. Centro Finansų ir apskaitos skyriaus viršininkas kartu su direktoriumi įstatymų nustatyta tvarka traukiami atsakomybėn, jeigu neteisingai tvarkoma buhalterinė apskaita, ne laiku pateikiami arba yra klaidingi pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai, taip pat kai yra kitų buhalterinės apskaitos tvarkymo pažeidimų.

27. Centro lėšos naudojamos pareigūnų ir darbuotojų darbo užmokesčiui, atsiskaitymams už komunalines ir kitas paslaugas, materialinei bazei gerinti ir kitiems sąmatoje numatytiems tikslams.

28. Darbo apmokėjimas Centre vykdomas vadovaujantis Lietuvos Respublikos valstybės tarnybos įstatymu, Tarnybos Lietuvos Respublikos muitinėje statutu, Lietuvos Respublikos darbo kodeksu, Lietuvos Respublikos Vyriausybės nutarimais ir kitais teisės aktais.

29. Centro valstybinį auditą atlieka Lietuvos Respublikos valstybės kontrolė.

30. Centro vidaus auditą atlieka Muitinės departamento Vidaus audito tarnyba.

VI. BAIGIAMOSIOS NUOSTATOS

31. Centro vieši pranešimai skelbiami muitinės interneto tinklalapyje www.cust.lt.

32. Centro nuostatai keičiami Lietuvos Respublikos biudžetinių įstaigų įstatymo nustatyta tvarka.

33. Centras gali būti pertvarkomas, reorganizuojamas ir likviduojamas įstatymų ir kitų teisės aktų nustatyta tvarka.

_________________